Virallinen lehti nro C 013 , 18/01/1999 s. 0115



KIRJALLINEN KYSYMYS E-1906/98 esittäjä(t): María Sornosa Martínez (GUE/NGL) komissiolle (16. kesäkuuta 1998) Aihe: Jätevesien laskeminen Segura-jokeen Kirjallisessa kysymyksessäni E-2683/97(1) selvitin, mistä seurauksista Segura-joen, erityisesti Orihuelan, Vega Bajan, Murcian ja Guardamarin läheisyydessä asustavat kärsivät joen pilaantumisen vuoksi. Kysymystä esittäessäni oli olemassa kirjallinen lupaus rakentaa vuonna 1997 Valencian kaupungin aiemmalla lainsäädäntökaudellaan hyväksymässä puhtaanapitosuunnitelmassa määrätyt neljä puhdistuslaitosta. Laitoksia ei ole rakennettu ja niiden viivästymisestä johtuu, että 40 prosenttia Vega Bajan alueen kaupunkikeskuksista laskee jätevetensä jokeen. Myös koko Murcian kaupunki (345 000 asukasta) laskee jätevetensä puhdistamattomana veteen. Hanke puhdistuslaitoksen rakentamiseksi Murciaan (3 774 miljoonalla pesetalla) oli sisällytetty jätevesien käsittelyä ja puhdistamista koskevaan suunnitelmaan, sillä hanketta pidettiin yleishyödyllisenä. 1. Eikö komissio katso, että tässä rikotaan neuvoston 21 päivänä toukokuuta 1991 yhdyskuntajätevesien käsittelystä antamaa direktiiviä 91/271/ETY(2)? 2. Onko Espanjan valtio laatinut ja esittänyt komissiolle ohjelmansa direktiivin täytäntöönpanemiseksi, kuten direktiivin 10 perustelukappaleessa säädetään? 3. Eikö Murcian tapauksessa rikota selvästi direktiivin 3 artiklan 1 kohtaa vastaan, jossa säädetään, että viemäröintijärjestelmä on oltava käytössä 31. joulukuuta 1998 mennessä taajamissa, joiden asukasvastineluku on suurempi kuin 10 000, ja kun yhdyskuntajätevedet johdetaan vesistöihin, joita pidetään "haavoittumiselle alttiina alueina", jollaisena kaupungin läpi virtaavaa Segura-jokea voidaan pitää? Komission jäsenen Ritt Bjerregaardinkomission puolesta antama vastaus (4. elokuuta 1998) Yhdyskuntajätevesien käsittelystä 21. toukokuuta 1991 annetun neuvoston direktiivin 91/271/ETY, sellaisena kuin se on muutettuna 27. helmikuuta 1998 annetulla komission direktiivillä 98/15/EY(3), säännösten mukaan jäsenvaltioiden on huolehdittava, että kaikissa taajamissa, joiden asukasvastineluku on suurempi kuin 2 000, on yhdyskuntavesien viemäröinti- ja käsittelyjärjestelmä. Asukasvastineluvulla tarkoitetaan mittayksikköä, jonka suuruisen orgaanisen kuormituksen yksi henkilö tuottaa keskimäärin vuorokaudessa. Peruskäsittely on biologinen. Käsittelyn on kuitenkin oltava tehokkaampi taajamissa, joiden asukasvastineluku on yli 10 000 ja joiden yhdyskuntajätevedet johdetaan jäsenvaltioiden alttiiksi määrittelemille alueille tai tällaisten alueiden valuma-alueille. Alttiiden alueiden ilmoittamisen määräaika oli 31. joulukuuta 1993. Espanja ei ole ilmoittanut tällaisia alueita, minkä vuoksi komissio on aloittanut rikkomismenettelyn Espanjaa vastaan. Yhdyskuntajätevesien viemäröinti- ja käsittelyjärjestelmän toteuttamisen määräaika on 31. joulukuuta 1998 taajamissa, joiden asukasvastineluku on yli 10 000 ja joiden jätevedet johdetaan alttiille alueille, 31. joulukuuta 2000 taajamissa, joiden asukasvastineluku on yli 15 000 ja joiden jätevesiä ei johdeta alttiille alueille, ja 31. joulukuuta 2005 pienissä taajamissa. Komissio varmistaa aikanaan, että taajamat (mukaan lukien Murcia) täyttävät mainitut vaatimukset. Espanjan viranomaiset toimittivat kesäkuussa 1994 komissiolle direktiivin 17 artiklassa vaaditun direktiivin täytäntöönpanoa koskevan ohjelman. Se sisältää yleisiä tietoja suunnitelluista investoinneista, jotka ovat tarpeen direktiivin säännösten noudattamiseksi, mutta siinä ei anneta tietoja yksittäisistä taajamista. Espanjan viranomaiset ovat toimittaneet komissiolle 20. huhtikuuta 1998 kertomuksen vedenpuhdistuksen tilasta Espanjassa. Kertomuksesta käy ilmi, että Murciaan rakennetaan parhaillaan yhdyskuntavesien käsittelylaitosta. (1) EYVL C 117, 16.4.1998, s. 44. (2) EYVL L 135, 30.5.1991, s. 40. (3) EYVL L 67, 7.3.1998.